菲爾科頓連中三元 曼城大炒維拉破魔咒
2024年04月04日 08:01
東網電視
更多新聞短片
菲爾科頓入球大爆發。(Getty Images)
英超冠軍爭霸最後直路,曼城同阿仙奴周四(4日)凌晨齊齊贏波,曼城喺收起艾寧夏蘭特同奇雲迪布尼之下,主場仍然4比1大炒阿士東維拉。今仗係曼城今季聯賽首次擊敗前5名球隊,領隊哥迪奧拿激讚今場連中三元嘅菲爾科頓,暗示佢將會成為曼城未來「10號」核心。
曼城上場被阿仙奴悶和失分,今季對住前5名球隊(阿仙奴、利物浦、熱刺、維拉),6戰只得4和2負成績。今仗迎戰維拉哥迪奧拿大膽輪換,收起兩大主力艾寧夏蘭特同奇雲迪布尼,不過代替奇雲迪布尼踢10號嘅菲爾科頓不負所託,成為曼城破咒贏波嘅最大功臣。
洛迪卡斯簡迪11分鐘為曼城先開紀錄,不過維拉17分鐘就由祖漢杜蘭追平,之後輪到菲爾科頓Show Time,佢完半場前禁區頂主射罰球直入,愈戰愈勇嘅菲爾科頓62分鐘再入1球,7分鐘後更喺蛾眉月頂轟入世界波,完成今季個第2次帽子戲法,帶領曼城大勝4比1。
菲爾科頓今季各項賽事已入21球,哥迪奧拿賽後大讚:「當菲爾科頓踢中路位置,佢嘅入球能力就表露無遺,佢可以做到任何事情,係頂尖球員,不過佢仲需要進一步掌握攻守嘅節奏,當菲爾科頓踢『10號位』就有好大入球威脅,呢個係佢天賦才華。」
曼城贏波後同踢少場嘅利物浦一樣有67分,1分落後同日2比0贏盧頓嘅阿仙奴(利物浦周五凌晨對錫菲聯),對於爭標形勢,哥迪奧拿表示:「3日前(對阿仙奴失分)你哋批評曼城不復上季勇,依家又話曼城狀態最好......我哋控制唔到阿仙奴同利物浦賽果,所以爭標會非常艱難。」